DA Den Europæiske Unions Tidende CE 84/826

(2004/C 84 E/0921)

SKRIFTLIG FORESPØRGSEL E-0631/04

af Ioannis Marínos (PPE-DE) til Kommissionen

(3. marts 2004)

Om: Afskaffelse af rentetilskud i grænseområder i Grækenland

Ifølge klager fra Dodekanesernes Handelskammer har den græske regering besluttet at annullere de fællesministerielle afgørelser nr. 2041901/16.5.1989 og 2078809/10.10.1989, om udbetaling af en rentedifference på 3 % ved debitering af den fælles konto under lov 128/1975 på grundlag af ydelserne på de nuværende lån til omsætningsformue tilhørende handels- og industrivirksomheder, der har sæde i præfekturerne Evros, Rodopi, Xanthi, Dodekaneserne, Lesbos, Chios og Samos.

Med nylige ministerielle afgørelser (nr. 9034/B.289/10.2.2003 og 37497/B.1232/2.6.2003) er de ovennævnte fællesministerielle afgørelser fra 1989 blevet ændret til, at tilskud til industri- og handelsvirksomheder i grænseområder ydes i form af et samlet banklån op til en andel på 20 % af årsomsætningen fra det foregående år eller de seneste tolv måneder for nyoprettede virksomheder, og at det tilskud, der var fastsat i den fællesministerielle afgørelse 2041901/16.5.1989, ydes indtil den 31. december 2004.

I et dokument fra Økonomiministeriet (med protokolnr. 80771/B.2334 af 2.12.2003) nævnes det, at årsagen til afskaffelse af rentetilskuddet i grænseområder i Grækenland er, at der på grund af Grækenlands deltagelse i EU ikke kan ydes rentetilskud udover udløbsdatoen for det ydede beløb, selv i tilfælde af ekstraordinære socioøkonomiske situationer, der vedrører de mindst udviklede egne af landet.

Er der virkelig fra EU's side fastsat en sådan begrænsning? Er det rentetilskud, som de græske myndigheder har ydet i 15 år i områder, hvoraf de fleste er øområder med en indkomst pr. indbygger, der ligger blandt de laveste i EU, i modstrid med fællesskabslovgivningen?

Svar afgivet på Kommissionens vegne af Mario Monti

(15. april 2004)

Regionalstøtte, dvs. støtte der har til formål at udvikle mindre begunstigede områder ved at støtte investeringer og jobskabelse inden for en bæredygtig ramme, kan have form af støtte til initialinvesteringer og/eller støtte til jobskabelse. Regionalstøtte defineres som en procentsats af støtteberettigede omkostninger ved initialinvesteringer eller jobskabelse og er betinget af, at den pågældende investering og den skabte beskæftigelse opretholdes i mindst fem år. Ubegrænsede rentetilskud, som pr. definition ikke kan kvantificeres, kan derfor ikke betragtes som investeringsstøtte, selv om de kan knyttes til støtteberettigede omkostninger.

I ekstraordinære tilfælde kan der i områder, der er støtteberettigede under undtagelserne i EF-traktatens artikel 87, stk. 3, litra a), ydes regionalstøtte med henblik på at nedbringe en virksomheds driftsudgifter (driftsstøtte) under visse omstændigheder, men støtten skal være tidsbegrænset og gradvis nedsættes (se punkt 4.15 i retningslinjerne for statsstøtte med regionalt sigte (1)). Selv om foranstaltningerne involverer driftsstøtte, skal de derfor være tidsbegrænsede og gradvis nedsættes, hvilket tilsyneladende ikke har været tilfældet indtil nu.

Kommissionen kan derfor kun udtrykke tilfredshed med de græske myndigheders korrekte fortolkning af retningslinjerne om statsstøtte med regionalt sigte.

(1) EFT C 74 af 10.3.1998 og EFT C 258 af 9.9.2000.